DA Den Europæiske Unions Tidende C 41/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 41/07

Denne offentliggørelse giver ret til at gøre indsigelse mod ansøgningen, jf. artikel 7 i forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»HESSISCHER APFELWEIN«

EG-Nr.: DE-PGI-0005-0620-16.07.2007

BGB ( X ) BOB ( )

1. Betegnelse:

»Hessischer Apfelwein«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.8 Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1:

Hessischer Apfelwein er et gæret æblesaftprodukt med et frugtindhold på 100 %, der gæres, klares og tappes udelukkende i Hessen.

Hessischer Apfelwein har en gylden farve. Traditionelt fremstilles den af æbler fra frugtplantager på græsenge, der kendetegnes ved et stort syreindhold (mindst 6 g/l), hvilket også er typisk for gamle æblesorter. Til fremstilling af Hessischer Apfelwein må der kun anvendes æbler, der opfylder disse krav. Den let syrlige smag opstår også ved den fuldstændige fermentering. Derved adskiller Hessischer Apfelwein sig grundlæggende fra æblecider fra andre områder. Kulsyren, der opstår under fermenteringen, gør produktet mousserende.

Produktet har et alkoholindhold på mindst 5 % vol og et sukkerfrit ekstrakt på mindst 18 g/l. Derudover indeholder det pr. liter mindst 4 g ikkeflygtige syrer og højst 0,8 g flygtige syrer. Det er forbudt at tilsætte vand og sukker ved fremstillingen af Hessischer Apfelwein.

3.3. Råvarer (kun for forarbejdede produkter):

Hessischer Apfelwein fremstilles af æbler (97 %), der fortrinsvis stammer fra frugtplantager på græsenge.

Traditionelt fremstilles Hessischer Apfelwein udelukkende af æbler. Undertiden tilsættes der rønnebærsaft for at klare æblecideren. Langt over 95 % af den æblecider, der fremstilles i Hessen er kun lavet af æbler.

Ved frugtdyrkning på græsenge varierer høstudbyttet meget. Det ene år bærer træerne rigtig meget, mens de det følgende år bærer meget lidt. Ciderfremstillingsvirksomhederne bestræber sig på at fremstille æblecideren næsten udelukkende af hessiske æbler. Bliver de nødt til at købe æbler fra andre områder, skal æblerne have et syreindhold på mindst 6 g/l som mål for kvalitet.

Der dyrkes mange forskellige æblesorter i engplantagerne. Alt i alt findes der i Hessen over 2 000 forskellige æblesorter. Denne sortsrigdom er kendetegnende for Hessischer Apfelwein. Det er forskelligt, hvor stor en andel de forskellige æblesorter udgør ved fremstillingen.

Til Hessischer Apfelwein anvendes der bl.a. følgende sorter:

Alkmene, Elstar, Holzapfel, Pilot, Ananasrenette, Glockenapfel, Idared, Rheinischer Bohnapfel, Berlepsch, Goldparmäne, Jacob Lebel, Schafsnase, Berner Rosenapfel, Gelber Edelapfel, James Grieve, Topaz, Bittenfelder, Gehrer Rambour, Jonagold, Weinapfel, Blenheimer, Gewürzluike, Kaiser Wilhelm, Winterrambour, Brettacher, Golden Delicious, Landsberger Renette, Zabergäu-Renette, Boskoop, Gravensteiner, Geheimrat Oldenburg, Cox Orange, Hauxapfel og Ontario.

Disse sorter egner sig fremragende til de hessiske vejr- og jordbundsforhold og anvendes traditionelt til fremstilling af æblecider.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Æblesaften gæres og klares udelukkende i Hessen.

3.6. Særlige regler vedrørende udskæring, rivning, emballering osv.:

Den oxydering, der finder sted ved transport eller midlertidig oplagring, har negativ indflydelse på æbleciderens karakteristiske kendetegn. Derfor bør Hessischer Apfelwein aftappes direkte fra gæringstanken.

3.7. Særlige regler for mærkning:

—

4. Præcis afgrænsning af det geografiske område:

Delstaten Hessen

5. Tilknytning til det geografiske område:

5.1. Det geografiske områdes egenart:

Råvarerne til Hessischer Apfelwein er cideræbler, der fortrinsvis er dyrket i de typiske hessiske frugtplantager på græsenge.

Engplantager hører traditionelt til kulturlandskabet næsten overalt i Hessen. Mange steder præger de landskabsbilledet den dag i dag. Som følge af plantageplejen findes der stadig flere hundrede traditionelle hårdføre æblesorter, der har tilpasset sig de lokale vejr- og jordbundsforhold. De er en kostbar kulturarv, som det gælder om at bevare og videreudvikle. Således har de hessiske ciderfremstillingsvirksomheder sørget for, at de hessiske engplantager den dag i dag spiller en økonomisk rolle.

Cideræbler anvendes ikke som spiseæbler. Udseendet spiller en underordnet rolle. Ganske vist må æblerne ikke være angrebet af råd, men små stødpletter er ikke af betydning Derfor kan cideræbler rystes ned fra træet og sidenhen samles op fra jorden. Spiseæbler bliver derimod plukket manuelt.

5.2. Produktets egenart:

Hessischer Apfelwein er en hessisk specialitet med lang tradition, som er kendt langt ud over delstatens grænser, og som frem for alt nyder stor anseelse i området. Det er den store sortsrigdom, der giver Hessischer Apfelwein dens særlige smag. Hessischer Apfelwein er et fast forankret kulturfænomen i delstaten Hessen (»nationaldrik«). Produktet er blevet folkeeje i Rhein-Main-området og i de tilgrænsende Mittelgebirge. Den hessiske befolkning identificerer sig i høj grad med æblecider.

Det, der adskiller Hessischer Apfelwein fra cider fremstillet i andre områder i Tyskland og andre lande, er den fuldstændige fermentering af æblesaften, som giver en let syrlig æblecider.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Hessischer Apfelwein er en kendt og skattet regional specialitet på grund af den århundredegamle tradition for i Hessen at fremstille cider af lokale råvarer, ciderens faste forankring i den hessiske kultur og dens karakteristiske smag, der skyldes de mange forskellige æblesorter og den sædvanlige fuldstændige fermentering, der anvendes, i oprindelsesområdet.

Også historisk er der bevis for det nære bånd mellem Hessen og Hessischer Apfelwein. Af Karl den Stores »capitular de villis«, der blev offentliggjort i år 800, fremgår det, at der allerede dengang må have fandtes fagfolk til fremstilling af cider. Sidenhen tabte cider terræn i forhold til vin. Først i det 16. århundrede begyndte Hessischer Apfelweins succeshistorie med udgangspunkt i Frankfurt. Dér blev den indtil da udbredte vindyrkning offer for vinstoksygdomme, således at man gik over til andre former for frugt, frem for alt robuste æbler. I første omgang blev der dog fremstillet større mængder til eget forbrug, mens cider allerede i længere tid havde haft en fast plads på bordet hos gartnere. I 1779 grundlagdes med hotellet »Zur goldenen Krone« i Hochstadt (i dag Main-Kinzig-Kreis) Hessens ældste ciderfremstillingsvirksomhed, der stadig eksisterer.

Selv om der i kilderne til æbleciderens historie primært henvises til byen Frankfurt, fremgår det dog tydeligt af andre kilder, at æblecider også havde en enorm betydning uden for Frankfurts område.

Cideren selv fik i nyere tid et kulturelt comeback i 60'erne og 70'erne, først og fremmest med den hessiske tv-udsendelse »Zum Blauen Bock«.

Hessischer Apfelwein skal naturligvis også serveres på en bestemt måde. Ligesom æblecider associeres den traditionelle kande, »Bembel«, og det traditionelle glas med rudemønster, »Gerippte«, umiddelbart med Hessen.

For at få et indtryk af, hvor stor en betydning æblecider har i Hessen, først og fremmest i forhold til resten af Forbundsrepublikken, behøver man blot at se på forbrugstallene. Ifølge de statistikker, som Verband der Hessischen Apfelwein- und Fruchtsaft-Keltereien og Verband der deutschen Fruchtwein- und Fruchtschaumwein-Industrie (Bonn) har udarbejdet, er forbruget i Hessen på ca. 10 liter pr. indbygger, hvilket er ti gange større end forbruget pr. indbygger i Tyskland som helhed.

Ciderfremstillingsvirksomhedernes tilbagevendende arrangementer sørger for, at befolkningen føler sig forbundet med og identificerer sig med æblecider. Som fastetablerede arrangementer, der har med æblecider at gøre, kan nævnes følgende: I begyndelsen af 90'erne udviklede »Süßer-Feste« sig til fast indslag i de hessiske ciderfremstillingsvirksomheders offentlige arrangementer. De varsler, at cidersæsonen er begyndt i det pågældende lokalområde, hvor besøgende med regelmæssige mellemrum kan blive rundvist på virksomhederne og få demonstreret, hvordan hele ciderproduktionsprocessen foregår. Dermed skabes og bevares der en forbindelse mellem befolkningen og Hessischer Apfelwein. Den hessiske æblecider- og æbleplantagerute, som sammenslutningen og delstaten Hessen indviede i 1995, og som i dag har seks regionale ruter, bidrager som landboturistattraktion i de pågældende typiske frugtplantage- og ciderfremstillingsområder i Hessen til at pleje og fremme kulturen og traditionen omkring Hessischer Apfelwein. Sammenslutningens genoplivning af den traditionelle anstikning af ciderfadet (»Apfelwein-Anstich«) i januar ved en årligt tilbagevendende offentlig begivenhed under den hessiske ministerpræsidents tilstedeværelse og befolkningens og mediernes interesse viser også her, hvor dybe rødder den traditionelle æblecider har i Hessen.

En markedsundersøgelse blandt hessiske forbrugere har bekræftet, at de betragter æblecideren som en meget traditionel drik — også i forbindelse med kanden (Bembel) og glasset (Gerippte) — og identificerer den med Hessen.

Henvisning til offentliggørelsen af varespecifikationen:

Internet: http://publikationen.dpma.de/DPMApublikationen/fnd_tm_gd.do

(1) EUT L 93 af 31.3.2006, s. 12.